[pic] | EURÓPAI BIZOTTSÁG |

Brüsszel, 2009.12.17.

COM(2009)702 végleges

2009/0187 (NLE)

Javaslat:

A TANÁCS HATÁROZATA

az Európai Unió és az Amerikai Egyesült Államok közötti, az utas-nyilvántartási adatállomány (PNR) adatainak légi fuvarozók általi feldolgozásáról és az Egyesült Államok Belbiztonsági Minisztériuma (DHS) részére történő továbbításáról szóló megállapodás (2007. évi PNR-megállapodás) megkötéséről

INDOKOLÁS

- A Bel- és Igazságügyi Tanács 2007. július 23-án felhatalmazta az Európai Unió Tanácsának elnökségét, hogy megállapodást írjon alá az Európai Unió és az Amerikai Egyesült Államok között az utas-nyilvántartási adatállomány (PNR) adatainak légi fuvarozók általi feldolgozásáról és az Egyesült Államok Belbiztonsági Minisztériuma (DHS) részére történő továbbításáról. Az Európai Unió által 2007. július 23-án és az Egyesült Államok által 2007. július 26-án aláírt megállapodást 2007. július 26-tól ideiglenesen alkalmazzák.

- A megállapodás célja az európai utasinformációk, más néven utas-nyilvántartási adatállomány vagy PNR adatoknak az Egyesült Államok Belbiztonsági Minisztériumával történő cseréjének biztosítása, amely alapján az utóbbi szolgálatai felmérik a veszélyt, amelyet egy utas Amerika biztonságára jelenthet.

- A megállapodás célja, hogy jogalapot biztosítson a bűnüldözési és igazságügyi hatóságok számára releváns információk, ebben az esetben a PNR adatok EU és az Egyesült Államok közötti cseréjéhez a terrorizmus és az ehhez kapcsolódó nemzetközi bűnözés, köztük a szervezett bűnözés elleni küzdelem érdekében, ezáltal jogbiztonságot nyújtva a légitársaságok, az utasok és az adatvédelmi hatóságok számára, egyúttal biztosítva a polgárok magánéletének védelmét és fizikai biztonságát is. Egy uniós megállapodás továbbá lehetővé teszi e megközelítés egységes alkalmazását az Európai Unió teljes területén a magánszemélyek magánélethez való joga tiszteletben tartásának biztosítása és a légitársaságok közötti verseny torzulásának elkerülése érdekében.

****

- A megállapodás célja a terrorizmus megelőzése és az ellene folytatott küzdelem az alapvető jogok, és nevezetesen a személyes adatok védelmének tiszteletben tartása mellett. Az Európai Unió és az Amerikai Egyesült Államok közötti, az utas-nyilvántartási adatállomány (PNR) adatainak légi fuvarozók általi feldolgozásáról és az Egyesült Államok Belbiztonsági Minisztériuma részére történő továbbításáról szóló megállapodás célja az Európai Unióról szóló szerződés 6. cikkében foglalt alapvető jogok, valamint – az Európai Unió Alapjogi Chartája 7. és 8. cikkében meghatározott, a magánélet és a családi élet tiszteletben tartásához való jog és a személyes adatok védelmével kapcsolatban – az arányosság és szükségesség elvei teljeskörű tiszteletben tartásának biztosítása.

- Az Európai Unió működéséről szóló szerződés 218. cikke (6) bekezdésének a) pontja szerint a rendes jogalkotási eljárás alkalmazási körébe tartozó területekre vonatkozó megállapodások megkötéséről a Tanács az Európai Parlament egyetértését követően fogad el határozatot.

****

- A Bizottság ezért azt javasolja a Tanácsnak, hogy az Európai Parlament egyetértését követően fogadjon el határozatot az Európai Unió és az Amerikai Egyesült Államok közötti, az utas-nyilvántartási adatállomány (PNR) adatainak légi fuvarozók általi feldolgozásáról és az Egyesült Államok Belbiztonsági Minisztériuma részére történő továbbításáról szóló megállapodás megkötéséről.

2009/0187 (NLE)

Javaslat:

A TANÁCS HATÁROZATA

2010.XX.XX.

az Európai Unió és az Amerikai Egyesült Államok közötti, az utas-nyilvántartási adatállomány (PNR) adatainak légi fuvarozók általi feldolgozásáról és az Egyesült Államok Belbiztonsági Minisztériuma (DHS) részére történő továbbításáról szóló megállapodás (2007. évi PNR-megállapodás) megkötéséről

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 82. cikke (1) bekezdésének d) pontjára és 87. cikke (2) bekezdésének a) pontjára, összefüggésben a 218. cikke (6) bekezdésének a) pontjával,

tekintettel a Bizottság javaslatára,

tekintettel az Európai Parlament egyetértésére[1],

mivel:

1. A Tanács 2007. február 22-én úgy határozott, felhatalmazza az elnökséget, hogy – a Bizottság támogatásával – tárgyalásokat kezdjen az Európai Unió és az Amerikai Egyesült Államok közötti, az utas-nyilvántartási adatállomány (PNR) adatainak légi fuvarozók általi feldolgozásáról és az Egyesült Államok Belbiztonsági Minisztériuma (DHS) részére történő továbbításáról szóló hosszú távú megállapodás érdekében.

2. A 2007. július 23-i 2007/551/KKBP/IB tanácsi határozatnak[2] megfelelően az Európai Unió és az Amerikai Egyesült Államok közötti, az utas-nyilvántartási adatállomány (PNR) adatainak légi fuvarozók általi feldolgozásáról és az Egyesült Államok Belbiztonsági Minisztériuma (DHS) részére történő továbbításáról szóló megállapodást – annak egy későbbi időpontban történő megkötésére figyelemmel – ….-án/-én aláírták.

3. A 9. pontnak megfelelően a megállapodás rendelkezéseit az aláírás időpontjától ideiglenesen alkalmazzák.

4. A megállapodást még nem kötötték meg. A Lisszaboni Szerződés 2009. december 1-i hatálybalépésével az Európai Unió által ennek érdekében követendő eljárásokat az Európai Unió működéséről szóló szerződés 218. cikke szabályozza.

5. A megállapodást meg kell kötni.

6. [Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló jegyzőkönyv 3. cikkének megfelelően az Egyesült Királyság és Írország részt vesz e határozat elfogadásában.]

7. Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló jegyzőkönyv 1. és 2. cikkének megfelelően Dánia nem vesz részt e határozat elfogadásában, és a megállapodás rá nem kötelező, illetve nem alkalmazandó,

ELFOGADTA EZT A HATÁROZATOT:

1. cikk

Az Európai Unió és az Amerikai Egyesült Államok közötti, az utas-nyilvántartási adatállomány (PNR) adatainak légi fuvarozók általi feldolgozásáról és az Egyesült Államok Belbiztonsági Minisztériuma (DHS) részére történő továbbításáról szóló megállapodást[3] az Egyesült Államok Belbiztonsági Minisztériumának a megállapodást kísérő levelével és az Európai Unió válaszlevelével együtt megkötik.

A megkötendő megállapodás szövege e határozat mellékletét képezi.

2. cikk

A Tanács elnöke kijelöli a megállapodás 9. pontjában meghatározott jóváhagyó okiratok kicserélését az Európai Unió nevében annak érdekében elvégezni jogosult személyt, hogy kifejezze, az Európai Unió a megállapodást magára nézve jogilag kötelező erejűnek ismeri el.

3. cikk

Ez a határozat az elfogadása napján lép hatályba. Ezt a határozatot az Európai Unió Hivatalos Lapjában ki kell hirdetni.

A megállapodás hatálybalépésének időpontját az Európai Unió Hivatalos Lapjában közzé kell tenni.

Kelt Brüsszelben, […] -án/-én.

a Tanács részéről

az elnök […]

MELLÉKLET

[1] HL C […], […], […]. o.

[2] HL L 204., 2007.8.4., 16. o.

[3] HL L 204., 2007.8.4., 18. o.